এগের মিনার

**এগের মিনার** (হাঙ্গেরীয়: Egri minaret বা Kethüda-minaret) হল উত্তর হাঙ্গেরির ইগর শহরে অবস্থিত অটোমান আমলের একটি মিনার। এটি ইউরোপে অটোমান শাসনের সময়কালের টিকে থাকা মিনারগুলোর মধ্যে সবচেয়ে উত্তরে অবস্থিত। মিনারটি ৪০ মিটার (১৩১ ফুট) উঁচু এবং লাল বেলেপাথর দিয়ে তৈরি। ১৭শ শতাব্দীর শুরুর দিকে কেথুদার জামি মসজিদের অংশ হিসেবে এটি নির্মিত হয়েছিল এবং তখন এটি মুসলিমদের নামাজের জন্য আজান দিতে ব্যবহৃত হতো। মসজিদটির এখন আর কোনো অস্তিত্ব নেই, তবে মিনারটি হাঙ্গেরির একটি সংরক্ষিত ঐতিহাসিক নিদর্শন এবং ইগরের একটি প্রধান পর্যটন আকর্ষণ হিসেবে টিকে আছে। এর অভ্যন্তরে ৯৮ ধাপের একটি পেঁচানো সিঁড়ি রয়েছে, যা ভূমি থেকে ২৬ মিটার উচ্চতায় অবস্থিত একটি ব্যালকনিতে নিয়ে যায়। সেখান থেকে পার্শ্ববর্তী শহরের চমৎকার দৃশ্য উপভোগ করা যায়।

হাঙ্গেরিতে টিকে থাকা অটোমান আমলের তিনটি মিনারের মধ্যে এগের মিনার অন্যতম। এটি তিনটির মধ্যে সবচেয়ে উঁচু এবং সবচেয়ে ভালো অবস্থায় সংরক্ষিত। অন্য দুটি মিনার হল এরদ মিনার এবং পেশ শহরে অবস্থিত ইয়াকোভালি হাসান পাশা মসজিদের মিনার। ২০১৬ সালে দীর্ঘ ৩২৭ বছর পর, ইগরের এক তুর্কি মুসলিম অধিবাসীকে এই মিনারের ব্যালকনি থেকে আজান দেওয়ার অনুমতি দেওয়া হয়।

## ইতিহাস
মিনারটি ঠিক কখন নির্মিত হয়েছিল তা এখনও নিশ্চিতভাবে জানা যায়নি এবং এ নিয়ে বেশ কিছু মতবাদ প্রচলিত রয়েছে। ১৫৯৬ সালে অটোমানরা ইগর শহরের নিয়ন্ত্রণ নেয়। ধারণা করা হয় যে, ১৭শ শতাব্দীর শুরুর দিকে অটোমান শাসনের প্রারম্ভিক সময়ে এগের মিনার নির্মিত হয়েছিল।

### কেথুদার জামি মসজিদ
কেথুদার জামি মসজিদের মিনার হিসেবে এটি নির্মাণ করা হয়েছিল, যেখান থেকে প্রতিদিন পাঁচবার জামাতে নামাজের জন্য মুসল্লিদের আজান দিয়ে আহ্বান করা হতো। ইভলিয়া চেলেবি ১৬৬৪ সালে অটোমান শাসনাধীন ইগর সফরের সময় এই মসজিদটির কথা উল্লেখ করেছিলেন।

১৬৮৭ সালে লোরেনের চার্লসের নেতৃত্বে একটি অস্ট্রীয় রাজকীয় বাহিনী অটোমানদের ইগর থেকে বিতাড়িত করে। তুর্কি শাসনের পর মসজিদটি সেন্ট জোসেফকে উৎসর্গ করে একটি ক্যাথলিক গির্জায় রূপান্তরিত করা হয়। ১৭২৬ সালে মসজিদের আঙিনাকে 'ব্রাদার্স অফ মার্সি' হাসপাতালে রূপান্তর করা হয়। মসজিদটি সে সময় হাসপাতাল ও মঠের চ্যাপেল হিসেবে ব্যবহৃত হতো। অবশেষে ১৮৪১ সালে মসজিদের মূল ভবনটি ভেঙে ফেলা হয় এবং এর পরিবর্তে ইগরের বর্তমান 'সেন্ট সেবাস্টিয়ান মার্টিয়ার্স চার্চ' নির্মাণ করা হয়। মিনারটিতে প্রবেশের পথটি আগে মসজিদের ভেতর দিয়ে ছিল এবং মিনারের গায়ে থাকা চিহ্নগুলো এখনও নির্দেশ করে যে এটি মসজিদের কোথায় যুক্ত ছিল।

ইভলিয়া চেলেবির সংক্ষিপ্ত নোট ছাড়া অটোমান আমলের এই মসজিদ সম্পর্কে তেমন বিস্তারিত তথ্য পাওয়া যায় না। তবে সেন্ট জোসেফ গির্জায় রূপান্তরের পরের লেখাগুলো থেকে মসজিদের একটি বিস্তারিত বর্ণনা পাওয়া যেতে পারে। 'গোরোভ' এবং পরবর্তীতে 'ফেরেন্স মেসারোস' মিনারসহ প্রাক্তন মসজিদ ভবনের বর্ণনা রেখে গেছেন। তাদের মতে, কিছু ছোটখাটো স্থাপত্যশৈলী বাদে মসজিদের নকশা ছিল বর্গাকার। এটি পাথরের তৈরি একটি সূক্ষ্ম তুর্কি স্থাপনা ছিল যার জানালা ও দরজাগুলো ছিল খোদাই করা। গোরোভের মতে, এটি মিনারের মতো একই লালচে বেলেপাথর দিয়ে তৈরি ছিল এবং এর ছাদ ছিল গম্বুজাকৃতির। মসজিদের প্রধান সম্মুখভাগে একটি উঠান ছিল যা পালিশ করা পাথরে ঘেরা ছিল। ফেরেন্স মেসারোসের বর্ণনা অনুযায়ী, মিনারটি মসজিদের একটি অবিচ্ছেদ্য অংশ ছিল।

### মিনার ভেঙে ফেলার চেষ্টা
অটোমান শাসনের অবসানের পর, অতীতের প্রতীকী সমাপ্তি টানতে মিনারটি ভেঙে ফেলার চেষ্টা করা হয়েছিল।
মানুষের শক্তিতে সম্ভব না হওয়ায় ৪৫০টি বলদ এবং দড়ির সাহায্যে এটি টেনে নামানোর চেষ্টা করা হয়। কিন্তু কাঠামোর স্থায়িত্বের কারণে এটি ভাঙার প্রচেষ্টা ব্যর্থ হয়। পরবর্তীতে মিনারটি না ভেঙে চূড়ার বাঁকানো চাঁদের ওপর একটি ক্রুশ স্থাপন করে এটি রেখে দেওয়া হয়। ইগরে অটোমানদের ৯১ বছরের শাসনামলে আনুমানিক ১৭টি মিনার নির্মিত হয়েছিল, যার মধ্যে বর্তমানে কেবল এই এগের মিনারটিই টিকে আছে। ১৭শ শতাব্দীর একটি অলঙ্করণে শহরে প্রচুর মিনারের অস্তিত্ব দেখা যায়।

### মিনারের সংরক্ষণ
 ১৯শ শতাব্দীর শুরুতে বজ্রপাতের ফলে মিনারের আদি গম্বুজাকৃতির ছাদটি ভেঙে পড়ে, যা টাওয়ারটির অবস্থাকে জরাজীর্ণ করে তোলে। ১৮২৯ সালে আর্চবিশপ পিকার জানোস লাজলো টাওয়ারটির ওপর একটি টিনের ছাদ স্থাপন করেন, যা এটিকে সম্পূর্ণ ধ্বংসের হাত থেকে রক্ষা করে। ১৮৯৭ সালে ইস্তভান মোলারের পরিকল্পনা অনুযায়ী 'ন্যাশনাল কমিটি অফ দ্য মনুমেন্টস' মিনারের সংস্কার কাজ পরিচালনা করে। ১৯৬২ সালে 'ন্যাশনাল মনুমেন্টারি ইন্সপেক্টরেট' পুনরায় কিছু ছোটখাটো সংরক্ষণ কাজ সম্পন্ন করে।

অতীতকালে মিনারটিকে দখলদারিত্বের প্রতীক হিসেবে দেখা হলেও, বর্তমানে এটি হাঙ্গেরি ও তুরস্কের মধ্যে সুসম্পর্কের একটি উজ্জ্বল নিদর্শন হিসেবে সমাদৃত।

২০১৬ সালে ডেমির হিকমেত নামে এক তুর্কি নাগরিককে ৩২৭ বছর পর এই মিনারের মুয়াজ্জিন হিসেবে আজান দেওয়ার অনুমতি দেওয়া হয়। ডেমির হিকমেত সিল্কের কাফতান পরে সপ্তাহে তিনবার মিনারে উঠে ব্যালকনি থেকে আজান দিতেন।

সাম্প্রতিক বছরগুলোতে মিনারের ভারবহন ক্ষমতা কমে যাওয়ায় এবং এটি ঝুঁকিপূর্ণ হয়ে ওঠায় ২০১৮ সালে পুনরায় সংস্কার কাজ করা হয়। সংস্কারের সময় এটি দর্শনার্থীদের জন্য বন্ধ ছিল এবং ২০১৮ সালের গ্রীষ্মে পুনরায় খুলে দেওয়া হয়। সংস্কার চলাকালীন বিশেষজ্ঞরা তুর্কি আমলের সিরামিকের থালাবাসন খুঁজে পেয়েছিলেন।

## স্থাপত্য
 এগের মিনারটি ১৪ পার্শ্ববিশিষ্ট একটি তলযুক্ত কাঠামো, যা বেশ বিরল এবং এটি কাঠামোটিকে অনেক শক্তিশালী করেছে। খোদাই করা লালচে বেলেপাথর ব্যবহার করে নির্মিত মিনারটির উচ্চতা ৪০ মিটার (১৩১ ফুট)। এর ভেতরে ৯৮টি ধাপের একটি সরু পেঁচানো সিঁড়ি রয়েছে যা মিনারের ব্যালকনিতে চলে গেছে। টাওয়ারটিকে ঘিরে থাকা ব্যালকনিটি ভূমি থেকে ২৬ মিটার উচ্চতায় অবস্থিত।

মিনারের বেদিতে ('প্লিন্থ') সারিবদ্ধভাবে খোদাই করা নকশার কারুকাজ লক্ষ্য করা যায়। মিনারের প্রবেশপথটি বেদির উত্তর দিকে অবস্থিত। এটি মূলত খোলা জায়গায় ছিল না, বরং মসজিদের ভেতর থেকে প্রবেশ করতে হতো। টাওয়ারের প্রবেশপথে একটি অর্ধবৃত্তাকার খিলান রয়েছে। ভেতরের অংশটি বেশ ছোট এবং সরু খাড়া পাথুরে সিঁড়িটি ব্যালকনি পর্যন্ত উঠে গেছে। ব্যালকনির দরজাতেও প্রবেশপথের মতো অর্ধবৃত্তাকার খিলান রয়েছে। ব্যালকনির প্রবেশপথটি মক্কার অভিমুখে অবস্থিত।

মিনারের ব্যালকনির নিচের অংশ এবং ছাদের চারপাশ বৃত্তাকার অলঙ্কারিক রিং দিয়ে সজ্জিত।

## পর্যটন
এগের মিনার পর্যটকদের কাছে একটি অত্যন্ত জনপ্রিয় আকর্ষণ। পর্যটকরা ৯৮টি ধাপ বেয়ে উপরে উঠে ব্যালকনি থেকে পার্শ্ববর্তী শহর এবং ইগর দুর্গ এর প্যানোরামিক দৃশ্য উপভোগ করতে পারেন। তবে যাদের বদ্ধ জায়গার ভীতি (ক্লস্ট্রোফোবিয়া) বা উচ্চতাভীতি রয়েছে, তাদের সরু সিঁড়ি বেয়ে ওঠার ক্ষেত্রে সতর্ক থাকতে বলা হয়।

## গ্যালারি

File:Eger - minaret - panoramio (1).jpg|টাওয়ারের ভিত্তিতে ইসলামি প্রস্তর শিল্পকর্ম।
File:Eger - minaret - panoramio.jpg| ২০১১ সালে টাওয়ারের সিঁড়ির প্রবেশপথ।
File:Minaret a Knézich Károly utcából nézve, jobbra a római katolikus templom (volt Irgalmasok temploma). Fortepan 83764.jpg|১৯৩৫ সালে এগের মিনার।
File:Eger, Minaret a Knézich Károly utcából nézve, jobbra a római katolikus templom (volt irgalmasok temploma). Fortepan 76913.jpg| ১৯৫২ সালে ইগরের মিনার।
File:Egri minaret és római katolikus templom.jpg| ২০০৯ সালের ছবি।
File:Eger Minaret in Eger, 2016 Hungary.jpg| ২০১৬ সালের ছবি।


## আরও দেখুন
* ইগর
* মিনার
* অটোমান হাঙ্গেরি
* প্রাচীনতম মিনারের তালিকা

## তথ্যসূত্র

বিষয়শ্রেণী:ইগরের ভবন ও স্থাপনা
বিষয়শ্রেণী:হাঙ্গেরির মিনার
বিষয়শ্রেণী:হাঙ্গেরির টাওয়ার
বিষয়শ্রেণী:হাঙ্গেরিতে অটোমান স্থাপত্য